
EMMY GRAYSON

Iskald hevn


Emmy Grayson var sju år gammel da hun skrev sin første bok om et skummelt spøkelse. Lidenskapen for kjærlighetsromaner begynte et par år senere da hun fant et slitt eksemplar av Kathleen E. Woodwiss’ roman A Rose in Winter begravd i morens bokhylle. Hun bor på landsbygda i Midtvesten sammen med ektemannen – som også er eksmannen! – den vesle sønnen deres og så mange dyr at de kan starte sin egen dyrehage.


Kjærlig takk til mannen og barna mine, og en spesiell takk til den nyfødte veslejenta mi som vekket meg klokken ett, tre og fem på natten i to uker i strekk for å sørge for at jeg fikk gjort meg ferdig med denne boken.

Alexandra Moss stirret ut over Central Park og nøt de kjærkomne tegnene på at våren endelig var kommet: knallgrønt gress, rosablomstrende kirsebærtrær og fortau som var fulle av joggere, syklister og barnefamilier. Vinteren hadde holdt New York City i sitt iskalde grep helt til i slutten av mars, men nå hadde solen endelig jaget vekk de grå skyene, og våren viste seg i all sin fargeprakt.

Alexandra strammet grepet rundt den svarte dokumentmappen hun holdt i hendene. Den siste spikeren hadde blitt slått inn i kisten hennes da huseieren hadde satt opp leien på det lille butikklokalet i SoHo samme dag som den største kunden hennes hadde kansellerte blomsterbestillingen til bryllupet sitt. Det hadde vært et såpass stort økonomisk tilbakeslag at hun hadde blitt nødt til å si opp deltidsansatte Sylvia og jobbe alene fra morgen til kveld med å lage blomsterdekorasjoner, overvåke nettbestillinger, administrere sosiale medier og alt annet som skulle til for å drive en blomsterbutikk i New York.

Hun snudde seg vekk fra vinduet og så ned på det tomme konferansebordet. Det var ingen stoler eller andre møbler i rommet enda siden Pearson-gruppen nettopp hadde flyttet inn i 46. etasje i Carlson-bygget, en eksklusiv bygning som huset PR-firmaer, reklamebyråer og finansorganisasjoner som Pearson.

Da venninnen Pamela, som drev et cateringfirma, hadde foreslått en bedriftsavtale, hadde Alexandra vært i tvil. Hun hadde jobbet litt for bedrifter i løpet av praksisperioden på college, men hadde alltid sett for seg at Blomsterklokken skulle fokusere på bryllup, barnedåper og jubileumsfester. Men jo mer hun tenkte på det, mer overbevist hadde hun blitt, og da hun sa ja hadde Pamela i all hemmelighet skaffet henne en liste over selskaper med nærstående arrangementer.

Det første Alexandra hadde gjort, var å lete etter kjente navn. Det var sju år siden faren hennes, David Waldsworth, hadde havnet i fengsel etter at pyramidespillet hans hadde kollapset. De fleste ofrene hadde vært arbeidere og middelklassefamilier, noe mediene hadde brukt for å gi dødsstøtet til familien hennes. Fraser som: «De må jo ha visst om det» hadde plaget henne under hele rettssaken, samme hvor hun var. Uken etter rettssaken hadde hun begynt å kjøpe klær i bruktbutikker, for hun orket ikke tanken på at silkeblusene og skjortekjolene hennes hadde blitt kjøpt for sparepengene til en militærveteran eller en bestemors magre pensjonsfond. De fleste av hennes og familiens eiendeler, som toppleiligheten, privatflyet, huset i Hamptons og sommerhuset i Martha’s Vineyard, hadde blitt solgt for å dekke farens gjeld og opprette et erstatningsfond for ofrene. Et fond som selv nå var flere hundre millioner unna beløpet faren hadde stjålet.

Stemoren hadde grått, men Alexandra hadde pustet lettet ut, takknemlig for at påminnelsene om Davids bedrag var borte.

Nå, etter å ha brukt ni år på å bygge seg selv opp igjen, var hun nok en gang i ferd med å miste alt.

Men det kommer du ikke til å gjøre, sa hun bestemt til seg selv idet hun pustet dypt inn. Du vil få en ny kontrakt, og Blomsterklokken vil bli en suksess.

Hun hadde vært nervøs for å ta kontakt med Pearson-gruppen. Det var mange som fortsatt husket skandalen, men Pamela hadde sagt at den nye direktøren nylig hadde flyttet til New York fra Los Angeles, så hun måtte ta sjansen. Det verste som kunne skje, var at hun ville bli eskortert ut av sikkerhetsvaktene. I beste fall ville hun få en kontrakt som var stor nok til å redde virksomheten og samtidig vise New Yorks befolkning hva hun var i stand til før de fant ut hvem faren hennes var og avskrev henne fullstendig.

Noe som hadde skjedd én gang for mye, som da hun prøvde å finne et lokale til Blomsterklokken. Drømmelokalet hennes, en hjørnebutikk i nærheten av den fremtidige svigerinnens bokhandel, et sted hun hadde spinket og spart for å ha råd til, hadde mirakuløst nok blitt tilgjengelig rett før hun var klar til innflytning. Helt til utleiemegleren hadde funnet ut hvem faren hennes var og fortalt at hennes egen far hadde mistet sparepengene sine ved å investere i Waldsworth-fondet.

Alexandra fortrengte den hete følelsen av skam som begynte å kverne i magen hennes hver gang hun husket avskyen i utleiemeglerens blikk da hun pekte på døren. Hun konsentrerte seg om arrangementet hun hadde tatt med seg og kastet et kritisk blikk på blomstene. Pamelas liste over Pearson-gruppens kommende arrangementer inkluderte en brunsj på New York Public Library, en rekke måltider på en privat adresse i Hamptons og en formell mottakelse på Metropolitan Museum of Art.

Hun hadde bestemt seg for å lage en prøveoppsats til det første arrangementet: brunsjen. Det lave designet hun hadde laget, med hvite roser og lavendelfarget anisisop, kombinerte eleganse med vårens sarte fargepalett. Ikke så overdrevet at det tok oppmerksomheten fra det viktige arbeidet som skulle utføres, men unikt nok til å skape samtale og vise at Pearson-gruppen kunne være både tradisjonell og nyskapende på samme tid.

Hun strøk en finger over et fløyelsaktig roseblad. Den delikate, silkeaktige teksturen vekket et minne, et minne fylt av duften av fiol og sedertre blandet med amber. Da hun hadde åpnet øynene, med nervøse sommerfugler flagrende i årene og en kropp som var tung av begjær, var ansiktet hans bare noen centimeter unna hennes.

«Vil du virkelig dette?» hadde han spurt, og den hese stemmen hadde avslørt begjæret han følte. Han hadde likevel lagt bånd på seg for ikke å såre eller presse henne, og hun hadde elsket ham for det. Hun hadde ikke trodd det var mulig å elske ham mer enn hun allerede gjorde, men hun hadde falt så dypt i det øyeblikket at hun hadde gitt etter for den plutselige selvsikkerheten hun følte og lent seg frem for å kysse ham mens hun begravde fingrene i det tykke håret og presset de nakne hoftene mot hans.

Hun trakk hånden til seg. Åtte og et halvt år. Ni i september. Hun var vanligvis flinkere til å holde minnene om ham på avstand.

Kanskje rosene hadde vært en dårlig idé.

Før hun rakk å gjøre noe dumt, som å omorganisere blomstene og kaste rosene i søpla, gikk døren til konferanserommet opp. I døråpningen sto den personlige assistenten til Pearson-gruppens administrerende direktør, Jessica Elliot.

«Administrerende direktør vil møte deg nå.»

Hjertet hennes hoppet over et slag. Hun svelget klumpen på størrelse med en baseball som plutselig steg opp i halsen.

«Administrerende direktør?»

«Ja»

«Hva med Ms. Jones?»

Jessicas øyne smalnet litt. «Har du hatt direkte kontakt med Ms. Jones?»

«Jeg antok at siden hun er arrangementsansvarlig …»

«De fleste av de ansatte deltar på et bedriftsseminar i Shanghai denne uken.»

«Å, ja vel. Så vennlig av ham å ta seg tid til meg.»

Et perfekt nappet øyenbryn hevet seg idet noe som minnet om fornøyelse for over Jessicas ansikt. «Det er ikke vennlighet. Du vekket interessen hans.»

«Forhåpentligvis på en god måte.»

Jessica trakk elegant på skuldrene. «Det gjenstår å se. Han har fem minutter å gi deg, ikke et sekund til. Bli med meg, miss Moss.»

Alexandra stålsatte seg, stakk dokumentmappen under den ene armen, plukket opp blomsterarrangementet og fulgte etter sekretæren ut døren.

Dette er lenger enn du har kommet hele uken. Ikke gi opp nå.

Nervøsiteten hennes nådde et nytt høydepunkt da sekretæren stanset foran doble mahognidører som var polert til perfeksjon og banket på. Var det mulig å ha så høy puls uten å besvime? Blomsterklokkens fremtid sto og falt på dette møtet.

Ikke noe press, altså.

«Han venter deg.»

«Takk skal du ha. Hva heter han?»

«Det vil han fortelle deg.»

Alexandra blunket. «Hva …?»

Jessica sendte henne et nesten medlidende blikk før hun snudde seg og gikk tilbake samme veien som de hadde kommet.

«Kom inn.»

Den dempede stemmen, dyp og med en svak aksent, omsluttet henne. Det hørtes nesten ut som …

Fokuser.

Hun rettet seg opp i ryggen og løftet haken. Samme hva som skjedde de neste fem minuttene, kunne hun gå ut herfra med hodet hevet og vite at hun hadde prøvd.

Hun åpnet døren med en vennlig smil.

«God morgen. Takk for at du kunne møte meg …»

Stemmen hennes døde hen, og skrittene ble famlende. Hun blunket flere ganger i håp om at hun bare så syner.

Men utsikten forandret seg ikke. Bak ett av de største skrivebordene hun noensinne hadde sett, satt en høy, bredskuldret mann i svart Armani-dress og rødt slips. Ansiktet hans hadde blitt mer markert i årenes løp, og mangelen på skjegg fremhevet den kantede haken og den lange, elegante nesen. Han lente seg tilbake i stolen, og de ravgule øynene var skarpe der de fokuserte på henne med en kald intensitet som ga henne en følelse av å  bli studert under et mikroskop.

«Alexandra Waldsworth.»

Den klangfulle stemmen krøp inn under huden på henne, sendte en ulmende varme gjennom årene hennes til tross for at hver eneste stavelse av navnet hennes var fylt med iskald forakt.

Hun kikket ned og så visittkortet sitt ligge midt på det perfekt organiserte skrivebordet. Han måtte ha undersøkt henne, innså hun mens hun forsøkte å dempe kvalmen som steg opp i spiserøret.

Hun så ham i øynene igjen og klarte så vidt å beholde fatningen da hun møtte det nedlatende blikket. Hvorfor hadde han gått med på å møte henne i stedet for å be Jessica om å kaste henne ut? Eller tilkalle politiet for å få henne fjernet? Kanskje han hadde hatt lyst til å fortelle henne at hun aldri skulle sette sin fot i Pearson-gruppens eksklusive lokaler igjen, ansikt til ansikt.

«Det er Moss nå», svarte hun, stolt over at hun klarte å holde stemmen stødig.

Han hevet et øyebryn. «Giftet deg med en av de rike mennene dine?»

«Nei. Det er mors pikenavn. Jeg sluttet å kalle meg Waldsworth for mange år siden.» Hun gestikulerte mot de vakre omgivelsene. «Jeg ser du har gjort det godt, Grant. Gratulerer.»

«Mr. Santos», sa han korrigerende. «Styreleder, administrerende direktør og grunnlegger av Pearson-gruppen.» Øynene hans beveget seg fra ansiktet hennes til blomstene hun holdt i hendene. Han hevet et tykt øyebryn og smilte skjevt. «Og du bruker et falskt navn og selger blomster nå. Jøss, som tidene har forandret seg.»

Skyldfølelsen fikk henne til å stå som naglet til gulvet mens den ulmende varmen i årene hennes ble forvandlet til brennende skam. Hun fortjente forakten hans. Han hadde ikke gjort noe annet enn å elske henne, støtte henne og oppmuntre henne, men da det gjaldt som mest, hadde hun gitt etter for farens vrede i stedet for å forsvare mannen hun elsket.

«Jeg beklager virkelig, Mr. Santos.» Hvordan hun klarte å høres fattet ut, ante hun ikke, men lyden av hennes egen stemme, lav, men selvsikker, ga henne styrken til å møte blikket hans. «Jeg ville ikke ha forstyrret deg hvis jeg hadde visst at du var leder for Pearson-gruppen.» Hun tok et steg frem og satte blomsteroppsatsen fra seg på skrivebordet hans med et mykt smell som hørtes ut som et pistolskudd i det enorme rommet. «Ta denne som en unnskyldning for at jeg opptok tiden din. Jeg finner veien ut selv.»

Hun snudde seg og gikk sin vei, akkurat som hun hadde gjort sist hun så ham. Begge gangene hadde tårene brent i øynene hennes, og begge gangene hadde det føltes som om hjertet hennes var i ferd med å gå i to. Men denne gangen hadde hun ikke lyst til å snu seg og kaste seg i armene hans. Nei, hun ville bare komme seg så langt unna ham som mulig.

Hun la hånden på dørhåndtaket idet stemmen hans lød igjen: «Du har fortsatt to minutter igjen.»

Fingrene hennes strammet seg om sølvhåndtaket, og hun måtte tvinge seg selv til å snu seg mot ham igjen.

«Unnskyld?»

Han gestikulerte mot blomsteroppsatsen. «Jeg sa til miss Elliott at du skulle få fem minutter. Du har fortsatt to minutter på deg til å overbevise meg om å kjøpe det du kom hit for å selge.» Forakten lyste i øynene hans da han kastet et blikk på isopen. «Kanskje du er ute etter en investor til en gård med markblomster?»

Irritasjonen stabiliserte følelsene hennes. Den eneste konstanten i livet hennes hadde vært blomster. I løpet av de få årene hun hadde hatt sammen med moren før hun døde av kreft, hadde Amelia Waldsworth gitt datteren en dyp og varig kjærlighet til blomster. Alexandras barndom hadde vært fylt av blomster, fra plantene som vokste i skogen rundt morens barndomshjem i delstaten New York til hjemmelagde buketter fylt av ikke bare fargerike blomster, men også mening.

«Du har et godt øye, Mr. Santos. Det er lavendelfarget kjempeisop, en markblomst som er naturlig hjemmehørende her i New York.»

«Og hvorfor har du tatt med markblomster til meg?»

Hun pustet dypt inn før hun åpnet dokumentmappen, tok ut forslaget sitt og la det på skrivebordet hans samtidig som hun kjempet mot fristelsen til å ta et stort skritt tilbake. Han la solbrune fingre på den øverste siden, men leste den ikke. Blikket hans var festet på ansiktet hennes.

«Dere er på jakt etter nye kunder til Pearson-gruppen.»

Ikke et glimmer av følelse, ikke en eneste rykning for over ansiktet hans. Det stive uttrykket, hvor vakkert det enn var, gjorde henne uventet trist. Det hadde vært en tid da ansiktet hans hadde formidlet alt han følte, fra et fornøyd smil da han hadde nytt et glass limonade en brennhet sommerdag til hjerteskjærende sorg da hun hadde vendt ham ryggen.

«Hva fikk deg til å trekke den konklusjonen?»

«Ryktene sier at du skal avholde flere arrangementer om to uker, arrangementer som skal imponere potensielle kunder.» Hun pekte på arket og passet på at fingrene deres ikke kom borti hverandre. «Jeg kan hjelpe deg med det.»

«Hvordan vil ugresset ditt hjelpe meg med å overbevise pengesterke kunder om å investere i Pearson Group?»

«Det er bevist at blomsteroppsatser gir gjestene et mer positivt inntrykk av lokalet, arrangementet de deltar på og til og med av verten selv», sa hun. Stemmen hennes ble stødigere nå som hun snakket om et tema hun brant så mye for at hun hadde gjort det til yrket sitt. «Friske blomster kan bidra til større oppmøte, øke gjestenes konsentrasjonsevne og vise at du er villig til å investere i potensielle kunder.» Hun tok forsiktig på en klase bleklilla blomster. «Siden du nylig har flyttet hit fra Los Angeles, er det å bruke en lokal blomst i tillegg til New Yorks statsblomst en subtil, men tydelig gest som viser at du bryr deg om de små detaljene og ikke bare har flyttet hit for å tjene raske penger før du drar videre.»

«Og du tror at New Yorks rikeste innbyggere vet forskjellen på en isop og en påskelilje?»

«Det vil de når jeg legger ved skreddersydde kort som forklarer betydningen av blomstene i arrangement.»

Hvis du ansetter meg, la hun til i sitt stille sinn.

Ingen hadde gitt henne sjansen til å realisere de mest storslagne ideene sine enda.

«Jeg tilbyr svært konkurransedyktige priser. Jeg har gått fem år i lære hos noen av de beste blomsterdekoratørene på østkysten. Og, viktigst av alt, jeg lager ikke de vanlige blomsterarrangementene.»

«Ja, det kan jeg se.»

Hun ante ikke om ordene var ment som et kompliment eller en fornærmelse. Og hun brydde seg ikke om det heller, innså hun overrasket og litt stolt. Dette arrangementet var et av hennes beste så langt.

«Blomsterklokken står gjerne til disposisjon for de kommende arrangementene dine, Mr. Santos. Hvis du har flere spørsmål, står telefonnummeret mitt på kortet du fikk av sekretæren din.»

Grant så ned på forslaget hennes, og hun benyttet anledningen til å snu seg mot døren igjen. Hun hadde prøvd, og nå hadde de fem minuttene mer enn gått. Han hadde ikke tilkalt vaktene, ikke kjeftet på henne eller skjelt henne ut. Det hadde faktisk, trøstet hun seg med, gått bedre enn hun kunne ha håpet på. Hun hadde i hvert fall fått god trening til neste gang hun skulle møte en potensiell kunde.

«Miss Waldsworth, hvorfor skal jeg ansette deg etter at du avsluttet den forhenværende forbindelsen vår på den måten du gjorde?»

Hun holdt på å snuble over sine egne føtter idet hjertet hennes hoppet over et slag. Hun var ikke i tvil om at spørsmålet var utformet for å påføre henne så mye smerte som mulig, men det var berettiget. Hun hadde tross alt ødelagt livet hans en gang i tiden. Det ville sannsynligvis snø i helvete før han ansatte henne etter det, men hun kunne ikke utstå tanken på å såre ham igjen.

Hun snudde seg mot ham slik hun burde ha gjort for alle de årene siden.

«Jeg er flink i jobben min, Mr. Santos. Virksomheten min har et godt omdømme. Men jeg forstår bekymringene dine med tanke på hvordan det endte mellom oss. Hvis fortiden vår kan komme i veien for det du prøver å oppnå, er jeg ikke det beste valget. Men takk for at du tok deg tid til meg likevel.»

Hun kom seg ut døren og lukket den bak seg før han rakk å si noe mer. Føttene førte henne nedover gangen, rundt hjørnet og inn i heisen

Av alle som kunne si ja til å møte henne, hvorfor måtte det være Grant Santos? Den første og eneste mannen hun noensinne hadde gitt seg hen til. Den eneste mannen hun hadde elsket og som hadde elsket henne tilbake, helt til hun hadde vært svak not til å la faren ødelegge sjansene for at de skulle bli lykkelige sammen.

Mannen som var faren til barnet hennes, et barn hun hadde fått vite om og mistet bare noen uker etter at hun hadde kastet Grant ut av livet sitt.

Hun knep øynene sammen og prøvde å holde seg oppreist idet heisen ankom første etasje. Hvis hun hadde hatt noen forhåpninger om at Grant skulle ansette Blomsterklokken, hadde de blitt smadret av de sylskarpe spørsmålene hans.

Da hun gikk ut av Carlson-bygget og løftet en arm for å få tak i en taxi, lurte hun for første gang på om det hadde vært feil å satse på en karriere i New York. Kanskje hun burde ha flyttet ut av byen, eller til og med til en annen delstat.

Samme hvor fort hun løp, virket det som om fortiden alltid lå hakk i hæl.

Grant Santos  brukte overvåkningskameraet til å følge Alexandra Waldsworth, eller Moss eller hva hun nå kalte seg for tiden, gjennom resepsjonsområdet inn i heisen. Da dørene gikk igjen, ble hun stående og stirre rett frem mens hun knuget på dokumentmappen sin som om den var en livline.

Hvordan var det mulig at han følte noe som lignet på sympati for kvinnen som hadde knust hjertet hans og sørget for at han fikk sparken for så mange år siden? Men det var definitivt sympati som rørte ved hjerteroten hans da han så ned på forslaget foran seg.

Hun hadde falt et godt stykke ned på rangstigen siden han sist så henne for ni år siden. Hun hadde sett bra ut – altfor bra ut – kledd i en elfenbensfarget bluse og smaragdgrønne bukser som fulgte benas lange kurver. Men han hadde ikke gått glipp av de subtile tegnene på at Alexandra ikke lenger handlet hos Chanel eller Saint Laurent: skrapemerkene på skoene, blusens frynsete mansjetter og mangelen på striper i det mørkebrune håret. Langt fra den polerte sosietetsdamen han hadde forelsket seg i.

Hun hadde sett ut som en solkysset havfrue da han møtte henne for første gang, med hvite tenner som lyste mot den solbrune huden da hun lo av spørsmålet hans om hun var en av gartnerne. En rimelig antakelse, hadde hun forsikret ham om da han hjalp henne opp, siden hun hadde sittet på huk og luket ugress. Det hadde tatt to dager fylt med spaserturer i hagen og lange, intime samtaler før hun avslørte navnet sitt og fortalte at det var faren hennes som hadde ansatt ham som gartner for sesongen. Men da var det allerede for sent. Han var betatt.

Hvis hun hadde fortalt ham hvem hun var den første dagen, ville han kanskje aldri ha tillatt seg selv å falle for henne. Aldri latt seg lure av illusjonen hun hadde skapt.

Han trykket på en knapp under skrivebordet.

«Er rapporten klar, Jessica?»

«Ja, sir. Sender den på e-post nå.»

Han åpnet nettsiden til Blomsterklokken igjen mens han ventet på rapporten fra sikkerhetsselskapet.

Da Jessica hadde kommet inn og gitt ham Blomsterklokkens visittkort, hadde han notert seg navnet på innehaveren. Han hadde blitt irritert over avbruddet i den nøye planlagte dagen sin, men hadde likevel tastet inn nettadressen, nysgjerrig på hvem som ville våge å dukke opp uten avtale.

Selv om kontoret hans lå i 46. etasje, hadde han først trodd at det dumpe drønnet han hørte da Alexandras smil fylte dataskjermen kom fra trafikken utenfor. Det hadde tatt et øyeblikk før han skjønte at det var pulsen som hamret i ørene hans ved synet av den gamle kjæresten. Og det var ikke bare det å bli konfrontert med et bilde av henne. Nei, det var at hun så så lykkelig ut på det. Hun smilte ikke det falske smilet som han hadde sett at hun klistret på seg når hun gikk runden på en av farens sommerfester, men det brede gliset som ga henne smilerynker rundt de grønnbrune øynene.

Han hadde vært kilden til det smilet en gang i tiden. Men, minnet han seg selv bittert på mens han skrollet gjennom nettsiden, det hadde vært skuespill. Alexandra var en utmerket skuespillerinne. Hvilket spill spilte hun nå ved plutselig å dukke opp på kontoret hans etter alle disse årene? Hun hadde ikke bare skaffet seg navnet på firmaets arrangementsplanlegger, men også listen over eksklusive arrangementer som Laura hadde satt sammen for å lokke til seg potensielle kunder. Samme hva hun pønsket på, så hadde hun allerede vist at hun fortsatt var slu og manipulerende. Han ville aldri i sin villeste fantasi ha gjettet at Alexandra Moss, eieren av en liten blomsterbutikk i utkanten av SoHo, hadde noen forbindelse til fortiden hans før hun bokstavelig talt spaserte inn i livet hans igjen.

Han skulte mens han skannet Blomsterklokkens nettside. Da han hadde skjønt hvem Alexandra Moss egentlig var, hadde han fått Jessica til å plassere henne i konferanserommet mens han foretok et raskt søk på nettet og ga sikkerhetsselskapet sitt i oppdrag å grave i de siste ni årene av livet hennes. Virksomheten hennes virket legitim, og siden hun hadde etablert den en måned før han bestemte seg for å flytte tilbake til New York var det ikke for å lure ham inn i en felle.

Alexandra.

Den første måneden etter at hun hadde sett på ham med avsky og fordømt ham foran faren, hadde han drømt om henne hver eneste natt. Han hadde gjenopplevd hvert eneste møte, fra den første gangen han så henne i hagen til herskapshuset Waldsworth-familien hadde i Hamptons til den kvelden de hadde kysset hverandre for første gang på toppen av et pariserhjul, og han hadde innsett at han var forelsket. Ingenting hadde gitt noen mening. Han visste at han hadde vært Alexandras første elsker. Hva hadde skjedd mellom kvelden de hadde elsket for første gang på stranden og dagen etter da hun dumpet ham?

Selv om det var så lenge siden, sydet ydmykelsen fortsatt i magen hans. Han hatet å innrømme at han hadde håpet at noe skulle endre seg, at hun skulle ta kontakt og fortelle ham at det hele hadde vært en fryktelig tabbe. Det var først da han så et bilde av henne på Instagram der hun smilte til en blond, sossete type på en familiefest som hadde blitt avholdt dagen etter at hun hadde knust hjertet hans, at han fullt ut aksepterte at han hadde vært akkurat det hun hadde fortalt ham at han var – en sommerflørt, ikke noe mer.

Du er bare en gartner, Grant. Jeg er en Waldsworth. Det har vært gøy, men noe varig var aldri aktuelt for oss.

Etter at bildet hadde blitt publisert – og han så vidt hadde klart å motstå trangen til å spore opp mannen som hadde våget å legge armen rundt midjen hennes og true ham på livet – hadde han gitt avkall på alt som minnet ham om henne. Han hadde fordypet seg i studiene og kommet inn på økonomiutdanningen på Stanford University. Siden den gang hadde han tillatt seg å tenke på Alexandra nøyaktig én gang i året: i løpet av Labor Day-helgen når han tok seg et glass whisky og skålte for henne og faren. Selv om det hadde vært smertefullt, kunne han takke dem for all suksessen han hadde hatt.

Sviket hennes hadde også gjort det mulig for ham å fokusere på andre og viktigere mål. Mål som å bli så rik at han og moren aldri ville oppleve fattigdom igjen. Mål som å hevne faren og åpne døren for en retur til hjemlandet.

Og nå var målet å bli det David og Alexandra Waldsworth ikke hadde trodd at han var i stand til – en del av New Yorks elite.

Datamaskinen hans pep. Med et par trykk på tastaturet fikk han opp den første bakgrunnsundersøkelsen av Alexandra Moss, født Waldsworth, på skjermen. Wayne Security hadde nok en gang demonstrert hvorfor de fortjente det uhyrlige honoraret han betalte dem hvert år, med en innledende, detaljert rapport på ti sider og en garanti om at en fullstendig rapport ville bli levert innen midnatt. Blomsterklokken var faktisk en autorisert, forsikret virksomhet, selv om den så vidt gikk rundt. Alexandras økonomi var sprengt til bristepunktet, og det med en forretningsadresse i en nedslitt del av byen og en privatadresse som var oppført som en ettromsleilighet bak en bokhandel i nærheten. Resten av rapporten inneholdt sparsomme, men talende detaljer: Sporadisk opplæring hos ulike blomsterhandlere mens hun jobbet som servitør eller hundelufter, og en utdannelse fra en lokal høyskole i stedet for toppuniversitetet Princeton.

Ja, Alexandra hadde definitivt problemer.

Nakkemusklene hans stivnet av sinne. Trodde hun virkelig at han ville hjelpe henne? Men, erkjente han idet han løftet opp forslaget hennes igjen, hun hadde virkelig gjort hjemmeleksen sin. Det unike arrangementet hun hadde satt igjen, fanget blikket hans. Det var iøynefallende, prisene var konkurransedyktige, kanskje til og med lave, og kunnskapen hennes om blomster og blomsterbransjen var tydelig i detaljene hun hadde tatt med i beskrivelsen. Det var et godt forslag, til tross for hvem som hadde kommet med det.

Det var heller ingen ulempe at han hadde overtaket på henne denne gangen. Faktisk, tenkte han, ville det å ansette Alexandra tjene to formål. Det ville gi de kommende begivenhetene litt ekstra klasse, ja, men det ville også vise henne nøyaktig hva hun hadde kastet bort. Han smilte mens en plan formet seg i tankene hans. Det ville bli enda mer tilfredsstillende å få den en gang så høye og mektige Alexandra Waldsworth til å jobbe for ham og følge hver eneste ordre han ga mens han inviterte folk hun en gang hadde spist middag side om side med. Hun var frekk nok til å komme til ham for å be om hjelp etter det hun hadde gjort mot ham, så dette var vel fortjent. Mens hun kjempet for å beholde jobben og leve av det som virket som drømmen til en rikmannsdatter, ville han vise henne alt han hadde oppnådd, fra millionfirmaet sitt til de mange luksustingene han nå kunne kjøpe for pengene sine.

Ikke dårlig til å være bare en gartner.

Han dyttet en finger mot papirene på skrivebordet og smilte. Denne gangen ville han ikke gi Alexandra en sjanse til å såre ham igjen. Fra nå av var det han som hadde kontrollen.

